Diari Oficial de la Generalitat Valenciana


Sumari del DOGV 6571, del 22-07-2011 (2011/8104)

Convocatòria de 30 de juny del 2011, de la Federació Valenciana de Municipis i Províncies, d'ajudes a les entitats locals valencianes per al desenrotllament d'actuacions d'acollida i integració de persones immigrants així com de reforç educatiu, durant l'exercici 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6571

Data del DOGV
:   22-07-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/8104


Data del document
:   30-06-2011

Organisme emissor
:   Federació Valenciana de Municipis i Províncies

Tipus de document
:   Anunci

Descriptors 

:   * ajuda pública

Convocatòria de 30 de juny del 2011, de la Federació Valenciana de Municipis i Províncies, d'ajudes a les entitats locals valencianes per al desenrotllament d'actuacions d'acollida i integració de persones immigrants així com de reforç educatiu, durant l'exercici 2011. [2011/8104]
La Generalitat té entre els seus objectius prioritaris, la protecció i l'ajuda d'aquells sectors que requerixen una especial cura i atenció, i assenyala especialment l'article 10.3 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en la redacció que en fa la Llei Orgànica 1/2006, de 10 d'abril, com a àmbit primordial d'actuació, els drets i l'atenció social dels immigrants amb residència a la Comunitat Valenciana. La Generalitat, d'acord amb el que establix l'article 49 de l'Estatut d'Autonomia de la Comunitat Valenciana, té competència exclusiva en matèria de servicis socials, fundacions i associacions de caràcter beneficoassistencial i institucions públiques de protecció i ajuda d'emigrants i altres grups o sectors necessitats de protecció social.
La Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana, disposa en l'article 4 que, entre els fins de la integració, s'establix la plena incorporació de les persones immigrants al desenrotllament cultural, laboral, institucional i polític de la societat civil valenciana, contribuint així a l'eradicació de qualsevol classe de racisme o xenofòbia.
La Llei 5/1997, de 25 de juny, per la qual es regula el sistema de servicis socials en l'àmbit de la Comunitat Valenciana, en l'article 13 inclou entre els servicis socials especialitzats aquells que es dirigixen a sectors de la població que, pel seu país d'origen requerixen un tipus d'atenció més específica en el pla tècnic i professional que la prestada pels servicis socials generals.
L'objectiu central del Pla Director d'Immigració i Convivència 2008-2011 és promoure la integració de les persones immigrants en la Comunitat Valenciana. Per a això, el pla s'assenta sobre 31 objectius estratègics distribuïts en les 10 àrees d'actuació del pla. Este pla director fomenta la integració de les persones immigrants en la societat per mitjà del reconeixement de drets i obligacions i l'establiment de condicions perquè eixos drets i obligacions siguen efectius.
La Conselleria de Solidaritat i Ciutadania, d'acord amb el que establix el Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat té assignades les competències en matèria d'immigració, participació ciutadana i cooperació al desenrotllament, sent el màxim òrgan encarregat de la direcció i execució de la política del Consell en les dites matèries, d'acord amb el que establix el Decret 91 2010/, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania.
El Conveni subscrit el 9 de juny de 2011 entre la Conselleria de Solidaritat i Ciutadania i la Federació Valenciana de Municipis i Províncies s'instrumenta en el marc de la gestió del Fons de Suport a l'Acollida i Integració d'Immigrants així com el seu reforç educatiu, arreplegat en el pressupost vigent del Ministeri de Treball i Immigració per a l'any 2011, aprovat per la Llei 39/2010, de 22 de desembre, dels Pressupostos Generals de l'Estat. La Llei 17/2010, de 30 de desembre, de Pressupostos de la Generalitat per a l'exercici 2011, en l'annex de transferències corrents del programa pressupostari 313.50, Integració de la Immigració, preveu la línia de subvenció nominativa distribuïda T6376, «Convenis suport a acollida i integració immigrants», finançada amb fons finalistes del Ministeri de Treball i Immigració, en la qual s'inclou crèdit adequat i suficient per a la subscripció del conveni amb la referida entitat.
La cooperació administrativa entre l'administració general de l'Estat i la Generalitat Valenciana en la dita matèria per a l'exercici 2011 se substanciarà per mitjà de la subscripció d'un protocol de pròrroga del Conveni de Col·laboració subscrit el 6 d'octubre de 2005 entre el Ministeri de Treball i Assumptes Socials i la Generalitat per al desenrotllament d'actuacions d'acollida i integració de persones immigrants així com de reforç educatiu.
La Federació Valenciana de Municipis i Províncies, entitat d'iniciativa social sense ànim de lucre, té entre els seus objectius realitzar actuacions que promoguen la integració en la societat de la població immigrant.
Les entitats locals són competents en la prestació de servicis socials, d'acord amb el que disposa l'article 25.2.k de la Llei 7/1985, de 2 d'abril, Reguladora de les Bases de Règim Local. Les associacions d'entitats locals en l'àmbit propi de les seues funcions, podran celebrar convenis amb les distintes administracions públiques, d'acord amb el que disposa la disposició addicional quinta de la Llei 7/1985, de 2 d'abril, Reguladora de les Bases de Règim Local.
Per tot allò que s'ha exposat, i sobre la base que el Conveni de Col·laboració subscrit el 9 de juny de 2011 entre la Conselleria de Solidaritat i Ciutadania i la Federació Valenciana de Municipis i Províncies per al desenrotllament d'actuacions d'acollida i integració de persones immigrants així com de reforç educatiu es fonamenta en la necessitat de recolzar la participació de les entitats locals en la promoció d'actuacions que afavorisquen la integració de la població immigrant als municipis de residència o treball, durant l'exercici 2011, es realitza la present convocatòria.
Bases de la convocatòria
Primera. Objecte
Cofinançament del cost de les actuacions de les entitats locals en l'àmbit territorial de la Comunitat Valenciana destinades a promoure l'acollida, la integració i el reforç educatiu de les persones immigrants durant l'exercici 2011.
Segona. Beneficiaris
Les entitats locals de la Comunitat Valenciana que formen part de la Federació Valenciana de Municipis i Províncies (FVMP), i que promoguen l'acollida i la integració dels immigrants així com el seu reforç educatiu.
Tercera. Requisits de les entitats beneficiàries
Podran ser beneficiàries de les subvencions establides en el present conveni les entitats locals de la Comunitat Valenciana que formen part de l'FVMP i que complisquen els requisits següents:
1) Que l'entitat local tinga més d'un 5% de població immigrant empadronada a data 1 de gener de 2010 en el territori del seu àmbit d'actuació.
2) Que l'entitat local dispose de pla d'immigració, en el territori del seu àmbit d'actuació.
3) Que l'entitat local tinga un servici permanent d'atenció als immigrants (servicis de traducció, orientació, mediació, informació, etc.).
4) Que l'entitat local cofinançe el projecte d'actuació atenent als percentatges següents:
- Percentatge del 10% de cofinançament si té censats menys de 20.000 habitants.
- Percentatge del 20% de cofinançament si té censats més de 20.000 habitants i menys de 100.000.
- Percentatge del 30% de cofinançament si té censats més de 100.000 habitants.
En tot cas, l'FVMP finançarà els projectes d'actuació de les entitats locals valencianes, i tindrà com a límit màxim allò que s'ha estipulat en el Conveni subscrit el 9 de juny de 2011 entre l'FVMP i la Conselleria de Solidaritat i Ciutadania.
Quarta. Contingut i programes d'actuacions a desenrotllar per les entitats locals
Les actuacions concretes que es duguen a terme han d'estar emmarcades en els eixos i mesures establits en el Marc de Cooperació per a la gestió del Fons de Suport a l'Acollida i Integració i el seu Reforç Educatiu sobre els quals s'ha elaborat el Pla d'Acció de la Comunitat Valenciana 2011.
Les actuacions a desenrotllar són les referides en concret en l'annex informatiu de la present convocatòria.
Cada actuació haurà de contemplar, almenys, els aspectes següents: objectius, contingut de l'actuació, nombre i tipologia dels beneficiaris, forma d'execució, cost i finançament i indicadors de resultat, metodologia i avaluació.
Es destinarà un milió quatre-cents dos mil dos-cents cinquanta euros (1.402.250,00 euros) per a recolzar les actuacions establides.
Cinquena. Procediment de concessió
Les sol·licituds presentades per part de les entitats locals es dirigiran a l'FVMP i s'hi farà constar, almenys, el percentatge de cofinançament del projecte d'actuació.
A la sol·licitud s'acompanyarà un pla d'actuació, emmarcat dins dels eixos i mesures que s'arrepleguen en el Marc de Cooperació per a la gestió del Fons de Suport a l'Acollida i la Integració d'Immigrants així com el seu reforç educatiu de l'any 2011 que forma part del protocol pel qual es prorroga per a l'any 2011 el Conveni de Col·laboració subscrit el 6 d'octubre de 2005 entre el Ministeri de Treball i Assumptes Socials i la Generalitat.
El secretari general de l'FVMP adjuntarà la documentació original necessària remesa per les entitats locals a la Direcció General d'Integració i Cooperació. En el cas que les entitats locals presentaren una segona justificació del gasto, el secretari general de l'FVMP subscriurà un certificat global del gasto d'eixa entitat local, adjuntant els originals de l'entitat local a la Direcció General d'Integració i Cooperació al Desenrotllament.
Una vegada presentades les sol·licituds, l'FVMP, en el procediment de la gestió integral de les ajudes (recepció de sol·licituds i documentació requerida, certificacions del gasto justificat, presentació de memòries finals de les entitats locals), serà l'encarregada de revisar la documentació presentada, i d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se resolució.
El secretari general de l'FVMP, atenent a les sol·licituds presentades, i d'acord amb els criteris i requisits establits, elaborarà una proposta motivada de resolució amb l'aprovació o denegació de les sol·licituds plantejades i l'assignació de quantitats a cada una d'estes; i la traslladarà a la Direcció General d'Integració i Cooperació perquè siga informada.
Una vegada demanat l'informe esmentat, elevarà la proposta a l'òrgan competent per a la seua resolució, que serà la presidència de l'FVMP.
Sisena. Criteris per a la valoració de les propostes d'actuació
La valoració dels projectes d'actuació presentats per les entitats locals sol·licitants, es realitzarà tenint en compte els següents criteris i ponderacions sobre un valor màxim de 100 punts:
a) Població total empadronada del municipi segons les dades oficials de l'Institut Nacional d'Estadística a 1 de gener de 2010 i població i percentatge estrangera extracomunitària (inclosos Bulgària i Romania). Este apartat es valorarà fins a 15 punts.
b) Població total empadronada del municipi segons les dades oficials de l'Institut Nacional d'Estadística a 1 de gener de 2010 i població i percentatge de població estrangera. Este apartat es valorarà fins a 5 punts.
c) Nombre previst d'usuaris i qualitat dels servicis i accions proposats en les mesures a realitzar d'entre les actuacions assenyalades en l'annex informatiu de la present convocatòria. Per a la valoració d'este apartat es tindrà en compte el potencial nombre de beneficiaris i els recursos humans, tècnics i materials inclosos en el projecte. Este apartat es valorarà fins a 15 punts.
d) Recursos humans, materials i tècnics especialitzats destinats al funcionament de les agències AMICS. Este apartat es valorarà fins a 25 punts.
e) Proposta d'activitats encaminades a facilitar a la persona immigrant la integració en la societat valenciana: el coneixement dels seus drets i deures, l'organització política, aspectes culturals i socials i els idiomes oficials de la Comunitat Valenciana. Este apartat es valorarà fins a 10 punts.
f) Proposta d'activitats en matèria de sensibilització i no discriminació i igualtat de tracte per origen racial o ètnic en el contingut dels projectes. Este apartat es valorarà fins a 10 punts.
g) Transversalitat de gènere en les actuacions proposades. Este apartat es valorarà fins a 10 punts.
h) Qualitat global dels projectes. Este apartat es valorarà fins a 10 punts.
Basant-se en este barem, l'òrgan competent valorarà els projectes, i els puntuarà establint un orde de major a menor puntuació, i a continuació establirà una escala de ponderació que contemple el gasto justificat per cada entitat local en l'exercici 2011, i si és el cas, tindrà en compte les dades d'exercicis anteriors, per a establir la subvenció a distribuir per cada punt de valoració, confeccionant un llistat amb els imports totals de les subvencions a distribuir.
Setena. Obligacions de les entitats locals
1. Realitzar les accions que fonamenten la concessió de l'ajuda.
2. Acreditar davant de l'FVMP la realització de l'activitat subvencionada.
3. No alterar la finalitat de la subvenció i complir quantes obligacions establix la legislació vigent per als perceptors de fons públics.
4. Fer constar en tota la informació o documentació que s'oferisca sobre les actuacions subvencionades que estes es realitzen en el marc del Conveni de Col·laboració entre el Ministeri de Treball i Immigració, i la Generalitat.
5. Complir els terminis de presentació de la documentació a què es referix la base desena de la present convocatòria.
6. Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics o privats, tan prompte com es conega i, en tot cas, amb anterioritat a la justificació de l'aplicació donada als fons percebuts.
7. Facilitar la inspecció i el control de la conselleria, i en particular de la Direcció General d'Integració i Cooperació, a fi de conéixer qualsevol aspecte de l'activitat objecte de la subvenció.
8. El sotmetiment a les actuacions de control financer que corresponen a la Intervenció General de la Generalitat en relació amb la subvenció concedida.
9. Justificar davant de l'FVMP el gasto realitzat per mitjà de la presentació d'un certificat del gasto realitzat on s'indiquen les dades de quantia per concepte de gasto i del cofinançament, subscrit per l'interventor/a de l'entitat local i amb el vistiplau de la seua presidència. El certificat guardarà relació amb els eixos prioritaris del Marc de Cooperació per a la gestió del Fons de Suport a l'Acollida i la Integració d'immigrants així com el reforç educatiu de l'any 2011.
10. Acreditar davant de l'entitat concedent, per mitjà de la presentació d'una memòria final, d'acord amb el model establit com a annex 9. La dita memòria, que haurà de ser omplida en la totalitat dels aspectes requerits, haurà d'incloure necessàriament com a part integrant d'esta una relació individualitzada de les persones ateses, en relació amb l'objecte del conveni.
11. Acreditar, per mitjà de declaració responsable, que no està incursa en cap prohibició per a obtindre la condició de beneficiari, de les assenyalades en l'article 13 de la Llei 38/2003, de 17 de novembre, General de Subvencions, així com de no ser deutor de la Generalitat per reintegrament de subvencions, d'acord amb el que preveu l'article 25 del Reial Decret 887/2003, de 17 de novembre, General de Subvencions.
12. Les altres previstes en l'article 14 de la Llei 38/2003, General de Subvencions.
Huitena. Explotació de la informació i difusió
La difusió que es duga a terme sobre les actuacions objecte d'esta convocatòria, ja siga a través de material imprés o de qualsevol altre suport divulgatiu haurà de mencionar que estes s'efectuen sobre la base del Conveni de Col·laboració entre el Ministeri de Treball i Immigració i la Generalitat, així com del Conveni entre la Conselleria de Solidaritat i Ciutadania i l'FVMP.
En tots els materials elaborats per a donar publicitat a les actuacions realitzades en el marc de la present convocatòria apareixeran clarament els logotips de les entitats firmants, a saber, la Generalitat Valenciana, l'FVMP, així com el del Ministeri de Treball i Immigració.
Novena. Lloc de presentació de la instància i documentació
La documentació haurà de presentar-se en horari laboral de 09.00 a 14.00 hores, al Registre General de l'FVMP, ubicat en l'adreça postal carrer de Guillem de Castro, número 46, 1r, 46609 Valencia.
Les entitats locals sol·licitants que disposen de firma electrònica de documents hauran d'acreditar-ho davant de l'FVMP.
La documentació presentada haurà de ser original i haurà d'ajustar-se al model dels annexos (amb els logotips de l'encapçalament inclòs) que s'adjunten.
La documentació que necessàriament s'ha de presentar és:
a) Model de sol·licitud.
b) Certificat del secretari/ària de l'entitat local, amb el vistiplau del seu president/a, que complix els requisits que se sol·liciten en estes bases de convocatòria per a la concessió de les ajudes, segons model de l'annex 1.
c) Pla d'actuació dels eixos i en quines mesures desenrotllarà les seues actuacions l'entitat local sol·licitant, annex 2.
d) Certificat del secretari/ària de l'entitat local, amb el vistiplau del president/a que acredite la realització de les actuacions subvencionades, segons model de l'annex 3.
e) Certificat del interventor/a de l'entitat local, amb el vistiplau del president/a que justifique el gasto realitzat i indique les dades de quantia per concepte de gasto i especifique el percentatge de cofinançament depenent de la població censada al seu municipi, annex 4.
f) Declaració responsable de conformitat a la Llei 38/2003, General de Subvencions, i Reial Decret 887/2006, Reglament de la Llei General de Subvencions, annex 5.
g) Comunicació a l'FVMP sobre l'obtenció de subvencions o ajudes per a la mateixa finalitat procedents de qualsevol administració o ens públics o privats, annex 6.
h) Criteris de valoració, annex 7.
i) Memòria d'activitats de l'entitat, valorada i emmarcada dins dels eixos que figuren en l'annex informatiu d'esta convocatòria, en el que cada una de les actuacions haurà de ser omplida en la totalitat dels aspectes requerits, annex 9.
j) Sense tindre caràcter obligatori, les entitats locals sol·licitants podran presentar voluntàriament una segona justificació del gasto executat des de la data de l'annex 4 fins al termini establit per a este concepte en la base desena i a més a més pot comunicar la previsió del gasto restant consignat per l'entitat local que estiga pendent d'execució fins al 31 de desembre de 2011, annex 8.
A més de la documentació requerida, les entitats locals sol·licitants podran presentar quanta documentació consideren oportuna de les actuacions realitzades.
Deu. Terminis de presentació
El termini improrrogable de presentació de la sol·licitud i de la documentació requerida en els annexos 1, 2, 3, 4, 5, 6, i 7 finalitza el 20 de setembre de 2011.
L'FVMP revisarà les sol·licituds perquè totes les dades exigits en la convocatòria figuren en l'expedient. Si la sol·licitud estiguera incompleta, l'FVMP comunicarà a l'entitat sol·licitant les deficiències perquè siguen esmenades fins al 6 d'octubre de 2011 com a data màxima, amb l'advertència que, si no ho fan, s'arxivarà l'expedient sense més tràmit.
El termini de presentació d'un segon certificat del gasto i previsió de gasto restant consignat fins al 31 de desembre de 2011, a què es referix l'annex 8, serà el 21 d'octubre de 2011, i mancarà de termini d'esmena per tindre un caràcter voluntari.
El termini per a la presentació de la memòria a què fa referència l'apartat i) de la base novena de les presents bases serà com a data límit el 8 de novembre de 2011. A més de presentar-se en format escrit en el Registre General de l'FVMP, haurà de remetre's en format electrònic, i serà necessari que el format electrònic permeta el tractament de les dades presentades, a l'adreça . Si la memòria està incompleta, l'FVMP comunicarà a l'entitat sol·licitant les deficiències perquè siguen esmenades fins al 22 de novembre de 2011 com a data màxima, amb l'advertència que, si no ho fera, s'arxivarà l'expedient sense més tràmit.
Onzena. Comissió d'avaluació
La comissió d'avaluació de les ajudes estarà presidida pel secretari general de l'FVMP, que designarà fins a quatre integrants d'esta entre la plantilla tècnica de les àrees de gestió de l'FVMP. La secretaria l'exercirà el titular de la direcció de l'àrea que coordine tècnicament la línia d'ajudes.
La comissió d'avaluació, sobre la base dels criteris en la base sisena de la present convocatòria, formularà una proposta motivada de resolució, abans de 30 de novembre de 2011, i una proposta de resolució definitiva, abans del 15 de desembre de 2011.
Dotze. Minoració i liquidació d'ajudes
El secretari general de l'FVMP estarà facultat per a procedir a la minoració i exigir el reintegrament total o parcial de les quantitats percebudes i interés de demora, si és el cas, des del moment de pagament de la subvenció, en el supòsit d'incompliment de la finalitat per a la que la subvenció va ser concedida, incompliment dels requisits o condicions imposades amb motiu de la concessió de la subvenció, o dèficit de dades en la memòria final de l'entitat local que dificulte l'elaboració de la memòria d'activitats de l'FVMP a presentar en la conselleria abans del 31 de gener de 2012. En la tramitació del procediment es garantirà, en tot cas, el dret de l'interessat a l'audiència. La quantitat resultant de la minoració serà distribuïda pel secretari general de l'FVMP, a proposta de la comissió d'avaluació, entre les entitats locals beneficiàries de l'àmbit provincial en què estiga ubicada l'entitat local minorada.
La liquidació de les ajudes a les entitats locals beneficiàries es realitzarà en el termini de quatre mesos a comptar de la firma de la resolució definitiva i recepció per l'FVMP del pagament de les ajudes.
Tretze. Obligacions enfront de tercers
L'FVMP no adquirirà cap obligació respecte de la selecció dels mitjans personals necessaris per a dur a terme les actuacions objecte de subvenció en la present línia d'ajudes, que correspondrà a l'entitat local beneficiària de la subvenció, que corre a càrrec seu tant les obligacions econòmiques, com qualsevol altra que es derive, en funció del seu règim jurídic, quedant exonerada l'FVMP de tota responsabilitat respecte al personal que porta a terme el treball encomanat, respecte de proveïdors o qualssevol altres tercers, inclosa l'administració tributària i la Seguretat Social.
València, 30 de juny de 2011.- La presidenta de la Federació Valenciana de Municipis i Províncies: Elena María Bastidas Bono.